b"\n_START_ARTICLE_\nCharles Algernon Parsons\n_START_SECTION_\n\xc5\xbdivljenje in delo\n_START_PARAGRAPH_\nRodil se je v Londonu, v okro\xc5\xbeju Hyde Park, na ulici Connaught Place 13. Bil je najmlaj\xc5\xa1i sin znanega irskega astronoma lorda Rosseja in pionirke na fotografskem podro\xc4\x8dju Mary Fields Rosse. \xc5\xa0olo je obiskoval v Dublinu (Trinity College) in Cambridgu (St. John's College). Ko je dokon\xc4\x8dal fakulteto, se je pridru\xc5\xbeil in\xc5\xbeeniringu W.G. Armstrong iz Newcastla. V podjetju je delal kot vajenec, nato se je pridru\xc5\xbeil podjetju Kitson and Company v angle\xc5\xa1ki grofiji Yorkshire, kjer je razvijal raketno podprta torpeda._NEWLINE_Leta 1889 je ustanovil svoje lastno podjetje v Newcastlu. V njegovem podjetju so izdelovali parne turbine njegove zasnove. Kasneje je prav tako v Newcastlu ustanovil podjetje Parsons Marine Steam Turbine Company (Podjetje pomorskih parnih turbin Parsons)._NEWLINE_Parsons je postal slaven junija 1897, ko je njegova turbinsko podprta jahta, imenovana Turbinia, demonstrirala svoje sposobnosti ob 75. obletnici vladanja angle\xc5\xa1ke kraljice Viktorije v Portsmouthu. S tem dejanjem je Parsons prikazal veliki potencial sodobne tehnologije. Turbinio danes hranijo v zato grajeni galeriji v Discovery Museumu v Newcastlu._NEWLINE_Leta 1911 je Parsonsa angle\xc5\xa1ki kralj Jurij V. povi\xc5\xa1al v viteza, dobil je red za zasluge (Order of Merit) leta 1927. Leta 1902 je Parsons prejel Rumfordovo medaljo Kraljeve dru\xc5\xbebe iz Londona, leta 1928 pa njeno Copleyjevo medaljo._NEWLINE_Njegovo prvo podjetje (C.A. Parsons) je pre\xc5\xbeivelo vse do dana\xc5\xa1njih dni na podro\xc4\x8dju Heaton v Newcastlu. C.A. Parsons je zdaj del nem\xc5\xa1kega giganta Siemens."